
ELŐTERJESZTÉS

a Képviselő-testület 2009. július 29-i ülésére

Tárgy: Rendelet alkotása az útépítési hozzájárulásról

Tisztelt Képviselő-testület!

Az Önkormányzat pályázatot nyert a Jókai és a Petőfi utcák szilárd burkolattal való ellátására.

Mindkét esetben az Önkormányzat is jelentős pénzügyi terheket vállal a kivitelezés sikere érdekében, azonban emellett a lakosság hozzájárulására is szükség van.

Az épített környezet védelméről szóló 1997. évi LXXXVII. törvény 28. §-a értelmében az önkormányzat rendeletben szabályozhatja az útépítéssel érintett ingatlanok tulajdonosai által fizetendő útépítési hozzájárulás mértékét, illetve a megfizetés rendjét. Az útépítés költségét a jelzett törvény szerint részben, de legfeljebb a költségek 90%-áig lehet az érintett ingatlanok tulajdonosaira áthárítani.
A mellékelt tervezetben javaslatot teszek e rendelet megalkotására az alábbi számítások alapján:

1.) 

Az érintett beruházások tervezett bekerülési költsége a pályázat szerint az alábbi:

a.) Petőfi utca:

	Teljes költség
	Pályázati támogatás
	Önerő

	53.827.033 Ft
	34.987.571 Ft
	18.839.462 Ft


Az utcában 81 ingatlan van, azonban ezekből 32 esetében már korábbi útépítéskor a hozzájárulást a tulajdonosok megfizették.

Az adatok alapján a pályázaton kívüli forrásigény (önerő) az érintett 49 ingatlanra szétosztva 384.479 Ft lenne. Ezen összeg megfizetése megítélésem szerint általában elvárhatatlan az ingatlanok tulajdonosaitól.

A rendelettervezet szabályai szerint a számítás az alábbiak szerint alakul:

	Önerő
	Önerő 30 %-a
	Egy ingatlanra jutó összeg

	18.839.462 Ft
	5.651.838
	115.343 Ft


b.) Jókai utca:

	Teljes költség
	Pályázati támogatás
	Önerő

	19.744.667 Ft
	12.834.034 Ft
	6.910.633 Ft


Az utcában 33 ingatlan van, és ezekből korábbi útépítéskor hozzájárulást a tulajdonosok még nem fizettek meg.

Az adatok alapján a pályázaton kívüli forrásigény (önerő) az érintett 33 ingatlanra szétosztva 209.413 Ft lenne. Ezen összeg megfizetése megítélésem szerint általában elvárhatatlan az ingatlanok tulajdonosaitól.

A rendelettervezet szabályai szerint a számítás az alábbiak szerint alakul:

	Önerő
	Önerő 30 %-a
	Egy ingatlanra jutó összeg

	6.910.633 Ft
	2073190
	62.824 Ft


Ez összességében az önkormányzat egyébként hitelből finanszírozandó önerejét 7.725.028 Ft-tal csökkentheti, amelynek befolyása természetesen a részletfizetési engedmények alapján legfeljebb 2 év alatt várható..
Lakitelek, 2009. július 15.
Varga Sándor

Lakitelek Nagyközség Képviselő-testületének

……./2009. /VII.      ./ rendelete

az önkormányzati beruházásban megvalósított útépítésekhez való útépítési hozzájárulás megfizetésének rendjéről.

Lakitelek Nagyközség Önkormányzatának Képviselő-testülete a helyi önkormányzatokról szóló, többször módosított 1990. évi LXV. Tv. 16. §. (1) bekezdésében, valamint az épített környezet alakításáról szóló 1997. évi LXXVIII. törvény 28. § (2) bekezdésében kapott felhatalmazás alapján az önkormányzati beruházásban megvalósított útépítési beruházásokhoz való útépítési hozzájárulás megfizetésének rendjére a következő rendeletet alkotja:

1. §.

(1) E rendelet hatálya Lakitelek közigazgatási területén kiterjed az önkormányzati beruházásban megvalósított útépítésekhez való útépítési hozzájárulás megfizetésének rendjére.

(2) A rendelet személyi hatálya kiterjed minden az érintett ingatlan vonatkozásában ingatlantulajdonnal  rendelkező magánszemélyre és jogi személyre.

2. §

A rendelet alkalmazása szempontjából 

a.) útépítés: a település közigazgatási területén önkormányzati tulajdonú út szilárd burkolattal való ellátását célzó önkormányzati beruházás

b.) érintett ingatlan: a megépítendő úttal kiszolgált valamennyi önálló helyrajzi számon kialakított ingatlan, telek, illetve beépítetlen terület.

3. §.

(1) Lakitelek közigazgatási területén útépítési hozzájárulásként az érintett ingatlan tulajdonosa útépítési hozzájárulást köteles fizetni

(2) Az útépítési hozzájárulás mértéke az útépítési beruházás költségvetéséből az önkormányzat részére más forrásból meg nem térülő bekerülési költség 30 %-ának érintett ingatlanra számított hányada.

(3) Az (1) bekezdés szerinti számítás során figyelmen kívül kell hagyni azon saroktelken fekvő érintett ingatlanokat, amelyek vonatkozásában az ingatlan mellett fekvő másik út építése során az útépítési hozzájárulást már megfizették.

4. §

E rendelet alapján nem kell fejlesztési hozzájárulást fizetni:

a.) meglévő létesítmények felújítása esetén

b.) amennyiben az önkormányzati telekértékesítés esetében az építési telek eladási árának megállapításakor a közlekedési létesítmény megvalósításából eredő értéknövekedést figyelembe vették

c.) ha az útépítéshez szükséges terület kialakítása érdekében korábban lejegyzett telekrészért járó kártalanítás összegének megállapítása során az út megépítéséből eredő értéknövekedést figyelembe vették 

d.) ha a létesítményt az ingatlanok tulajdonosai által önként vállalt hozzájárulásból létesítették

5. §.

Az útépítési beruházás a tényleges kivitelezésének megkezdését megelőzően az érintett ingatlanok tulajdonosait írásban tájékoztatni kell a tervezett létesítmény megépítéséről, az útépítési hozzájárulás későbbi kiszabásáról, az útépítési hozzájárulás becsült összegéről, valamint a fizetés várható időpontjáról.

6. §

(1) Az útépítési hozzájárulás fizetési kötelezettségről a jegyző önkormányzati hatósági határozatot hoz. 

(2) A határozatban az útépítési hozzájárulás megfizetését az alábbiak figyelembevételével kell előírni:

a.) az útépítési hozzájárulás megfizetése egy összegben a hozzájárulás megfizetéséről szóló határozat jogerőre emelkedésétől számított 30 napon belül esedékes.

b.) A fizetési kötelezettség az ingatlan tulajdonosát, tulajdonközösség a tulajdonostársakat tulajdoni hányaduk arányában egyetemlegesen terheli

c.) A fizetésre kötelezett magánszemély ingatlantulajdonos az útépítési hozzájárulás megállapító határozat kézhezvételét követő 60 napon belül kamatmentes részletfizetési kérelmet nyújthat be.

d.) Az útépítési hozzájárulás megfizetésére legfeljebb 24 havi kamatmentes részletfizetés adható, amennyiben kérelmező családjában az egy főre jutó jövedelem a mindenkori minimálbér összegét nem éri el.

7. §

Az útépítési hozzájárulás megállapításával, a részletfizetés engedélyezésével, a hozzájárulás beszedésével kapcsolatos ügyekben a jegyző a közigazgatási hatósági eljárás és szolgáltatás általános szabályairól szóló 2004. évi CXL. törvény rendelkezései alapján jár el. 

8. §.

E rendelet kihirdetése napján lép hatályba.

	Varga Sándor sk.

 polgármester
	Dr. Orbán Csaba sk.

jegyző

